title: Nõukogu Rakendusmäärus (EL) 2020/897, 29. juuni 2020, millega rakendatakse määrust (EL) 2017/2063 piiravate meetmete kohta seoses olukorraga Venezuelas

text:
                  29.6.2020

                  ET

                  Euroopa Liidu Teataja

                  LI 205/1

         NÕUKOGU RAKENDUSMÄÄRUS (EL) 2020/897,
         29. juuni 2020,
         millega rakendatakse määrust (EL) 2017/2063 piiravate meetmete kohta seoses olukorraga Venezuelas
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 13. novembri 2017. aasta määrust (EL) 2017/2063 piiravate meetmete kohta seoses olukorraga Venezuelas, (1) eelkõige selle artikli 17 lõiget 1,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:

                     (1)

                     Nõukogu võttis 13. novembril 2017 vastu määruse (EL) 2017/2063.

                     (2)

                     Liidu välisasjade ja julgeolekupoliitika kõrge esindaja (edaspidi „kõrge esindaja“) tegi 21. detsembril 2019 liidu nimel avalduse, milles märgiti, et Venezuela ülemkohtu ja tunnustamata põhiseadusliku kogu otsus võtta neljalt rahvuskogu liikmelt põhiseadusega tagatud parlamentaarne puutumatus on põhiseaduse sätete, õigusriigi põhimõtte ning võimude lahususe demokraatliku põhimõtte raske rikkumine. Avalduses selgitati, et liit jälgib jätkuvalt olukorda ja on valmis kasutama oma olemasolevaid vahendeid demokraatia, õigusriigi ja inimõiguste edendamiseks, sealhulgas sihipäraste meetmete abil, mis ei kahjusta Venezuela elanikkonda.

                     (3)

                     Kõrge esindaja tegi 9. jaanuaril 2020 liidu nimel avalduse, milles märkis, et hiljutine vaenutegevus Venezuela ainsa demokraatlikult valitud organi, st rahvuskogu ja paljude selle liikmete, sealhulgas rahvuskogu presidendi vastu, on Venezuela kriisi veelgi teravdanud ning et 5. jaanuaril 2020 tehtud katsed takistada jõuga rahvuskogu juhatuse õiguspärast valimist ning rahvuskogu presidendi ja mitme seadusandja pääsu rahvuskogusse on täiesti vastuvõetamatud. Nimetatud avalduses märgiti samuti, et Luis Parra niinimetatud valimisega päädinud hääletus ei ole õiguspärane, sest selles ei järgitud õiguslikke menetlusi ega demokraatlikke põhiseaduspõhimõtteid ning et rahvuskogu liikmetel peab olema võimalik täita Venezuela rahvalt saadud parlamendiliikme mandaati ilma igasuguse hirmutamise ja kättemaksuta. Lisaks, võttes arvesse selliseid tõsiseid demokraatiat, õigusriiki ja inimõigusi õõnestavaid tegusid ja otsuseid, on liit valmis alustama tööd sihipäraste meetmete kohaldamiseks nimetatud põhimõtete ja õiguste rikkumises osalevate isikute suhtes.

                     (4)

                     Kõrge esindaja tegi 4. juunil 2020 liidu nimel avalduse viimaste sündmuste kohta Venezuelas, mis hõlmab Venezuela ülemkohtu 26. mai 2020. aasta otsust kinnitada Luis Parra rahvuskogu presidendiks. Selles avalduses rõhutatakse liidu seisukohta, et Luis Parra niinimetatud valimisteni viinud hääletusvoor ei olnud õiguspärane, sest selle puhul ei austatud õiguslikku menetlust ega demokraatlikke põhiseaduslikke põhimõtteid. Avalduses märgitakse samuti, et viimased arengud on Venezuela pikka aega kestnud institutsioonilist ja poliitilist kriisi veelgi süvendanud ning kahandanud riigis demokraatlikku ja põhiseaduslikku tegutsemisruumi. Avalduses korrati liidu seisukohta, et kestliku lahenduse Venezuela kriisile toob üksnes tõeline ja kaasav poliitiline protsess, ning rõhutati, et liit on vastu igasugusele vägivallale, sealhulgas mis tahes sõjalisele või vägivaldsele sissetungile. Sellega seoses märkis liit, et hiljuti astuti samm õiges suunas, kui riiklikud osalejad jõudsid kokkuleppele humanitaarabi suhtes, ning rõhutas vajadust, et kõik osapooled peavad tegema üheskoos ja konstruktiivsel viisil tööd selle nimel, et leevendada Venezuela rahva äärmuslikke kannatusi, mida COVID-19 pandeemia on veelgi süvendanud.

                     (5)

                     Võttes arvesse, et olukord Venezuelas on jätkuvalt tõsine, tuleks määruse (EL) 2017/2063 IV lisas sätestatud selliste füüsiliste ja juriidiliste isikute, üksuste ja asutuste loetellu, kelle suhtes kohaldatakse piiravaid meetmeid, lisada üksteist isikut.

                     (6)

                     Määruse (EL) 2017/2063 IV lisa tuleks seetõttu vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) 2017/2063 IV lisa muudetakse vastavalt käesoleva määruse lisale.

            Artikkel 2
            Käesolev määrus jõustub selle Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 29. juuni 2020

                  Nõukogu nimel

                  eesistuja

               A. METELKO-ZGOMBIĆ

            (1)  ELT L 295, 14.11.2017, lk 21.

            LISA
            Määruse (EL) 2017/2063 IV lisas esitatud füüsiliste ja juriidiliste isikute, üksuste ning asutuste loetellu lisatakse järgmised isikud.

                           Nimi

                           Tuvastamisandmed

                           Põhjused

                           Loetellu kandmise kuupäev

                           „26.

                           José Adelino Ornelas Ferreira
                           Teise nimega: Ornella Ferreira/Ornellas Ferreira

                           Sünniaeg: 14. detsember 1964
                           Sünnikoht: Caracas, Distrito Capital, Venezuela
                           Identifitseerimisnumber: V-7087964
                           Sugu: mees

                           Riikliku kaitsenõukogu peasekretär alates 26. juulist 2019, pealinna ühtse strateegilise kaitsepiirkonna (REDI Capital) endine komandör, Venezuela Bolívari riiklike relvajõudude operatiiv- ja strateegilise juhtimise üksuse (CEOFANB) endine staabiülem ja endine ülema asetäitja. Selles rollis on ta toetanud ja hõlbustanud Venezuela valitsuse tegevust ja poliitikat, mis on õõnestanud Venezuelas demokraatiat ja õigusriigi põhimõtteid. Vastutav inimõiguste raskete rikkumiste eest ning kodanikuühiskonna ja demokraatliku opositsiooni represseerimise eest Venezuelas, mille seas oli humanitaarabi andmise takistamine ja ülemäärase jõu kasutamine tema alluvuses olevate Bolívari relvajõudude (FANB) ja nende alluvuses olevate vägede, sealhulgas ühtse strateegilise kaitsepiirkonna (REDI), ühtse kaitseoperatsioonide tsooni (ZODI) ja Bolívari rahvuskaardi ametnike poolt.

                           29.6.2020

                           27.

                           Gladys del Valle Requena

                           Sünniaeg: 9. november 1952
                           Sünnikoht: Puerto Santo, Sucre, Venezuela
                           Identifitseerimisnumber: V-4114842
                           Sugu: naine

                           Tunnustamata põhiseadusliku kogu liige ja alates 26. oktoobrist 2018 selle teine asepresident. Tunnustamata põhiseadusliku kogu juhtivas rollis olles on ta õõnestanud Venezuelas demokraatiat ja õigusriigi põhimõtteid, kirjutades muu hulgas alla dekreedile, millega võeti Venezuela rahvuskogu presidendilt Juan Guaidólt parlamentaarne puutumatus.

                           29.6.2020

                           28.

                           Tania Valentina Diaz González

                           Sünniaeg: 18. juuni 1963
                           Sünnikoht: Caracas, Distrito Capital, Venezuela
                           Identifitseerimisnumber: V-6432672
                           Sugu: naine

                           Tunnustamata põhiseadusliku kogu liige ja alates 4. jaanuarist 2018 selle esimene asepresident. Tunnustamata põhiseadusliku kogu juhtivas rollis olles on ta õõnestanud Venezuelas demokraatiat ja õigusriigi põhimõtteid, kirjutades muu hulgas alla dekreedile, millega võeti Venezuela rahvuskogu presidendilt Juan Guaidólt parlamentaarne puutumatus.

                           29.6.2020

                           29.

                           Elvis Eduardo Hidrobo Amoroso

                           Sünniaeg: 4. august 1963
                           Sünnikoht: Caracas, Distrito Capital, Venezuela
                           Identifitseerimisnumber: V-7659695
                           Sugu: mees

                           Riigikontrolör alates 23. oktoobrist 2018 ning tunnustamata põhiseadusliku kogu endine esimene ja teine asepresident. Tema tegevus on õõnestanud Venezuelas demokraatiat ja õigusriigi põhimõtteid, muu hulgas allkirjastas ta tunnustamata põhiseadusliku kogu juhina vihkamisvastase seaduse, millega anti õigus ametist kõrvaldada seaduslikult valitud opositsiooni kuuluv kuberner ning keelati Juan Guaidól kandideerida mis tahes avalikul ametikohal.

                           29.6.2020

                           30.

                           Juan José Mendoza Jover

                           Sünniaeg: 11. märts 1969
                           Sünnikoht: Trujillo, Venezuela
                           Aadress: Arnoldo Gabaldon, Candelaria, Edo. Trujillo
                           Identifitseerimisnumber: V-9499372
                           Sugu: mees

                           Venezuela ülemkohtu (Tribunal Supremo de Justicia) teine aseesimees ja ülemkohtu põhiseaduskoja esimees alates 24. veebruarist 2017. Tema tegevus on õõnestanud Venezuelas demokraatiat ja õigusriigi põhimõtteid, sealhulgas on ta teinud mitu kohtuotsust, mis on viimase kahe aasta jooksul piiranud või kahjustanud Venezuela demokraatlikult valitud seadusandliku organi, rahvuskogu põhiseaduslikke volitusi.

                           29.6.2020

                           31.

                           Jorge Elieser Marquez Monsalve

                           Sünniaeg: 20. veebruar 1971
                           Sünnikoht: Caracas, Venezuela
                           Identifitseerimisnumber: V-8714253
                           Sugu: mees

                           Alates 7. augustist 2017 riikliku telekommunikatsioonikomisjoni (CONATEL) peadirektor. Tema tegevus on õõnestanud Venezuelas demokraatiat ja õigusriigi põhimõtteid, sealhulgas piiranud tõsiselt Venezuela rahva õigust ajakirjandusvabadusele, sõnavabadusele ja teabele. Ta kasutas CONATELi erivolitusi, et vaigistada režiimivastast kriitikat ja selle vastaseid dissidente, blokeerides, filtreerides ja tõkestades veebisaite ning tühistades olemasolevaid raadio- ja telejaamade litsentse ning keeldudes uute litsentside väljastamisest.

                           29.6.2020

                           32.

                           Farik Karin Mora Salcedo

                           Identifitseerimisnumber: V-8608523
                           Sugu: mees

                           Venezuela esimese astme kohtu esimese erikohtu prokurör, kes asub sõjalise vastuluure peadirektoraadis (Dirección General de Contrainteligencia Militar (DGCIM)). Tema tegevus on õõnestanud Venezuelas demokraatiat ja õigusriigi põhimõtteid, sealhulgas on ta esitanud poliitiliselt motiveeritud süüdistusi, mille tulemusel peeti meelevaldselt kinni rahvuskogu liikmeid ja teisi Maduro režiimi vastaseid ametnikke.

                           29.6.2020

                           33.

                           Dinorah Yoselin Bustamante Puerta

                           Sünniaeg: 14. jaanuar 1975
                           Identifitseerimisnumber: V-10002096
                           Sugu: naine

                           Venezuela esimese astme kohtu esimese erikohtu prokurör, kes asub sõjalise vastuluure peadirektoraadis (Dirección General de Contrainteligencia Militar (DGCIM)). Tema tegevus on õõnestanud Venezuelas demokraatiat ja õigusriigi põhimõtteid, sealhulgas on ta esitanud poliitiliselt motiveeritud süüdistusi, mille tulemusel peeti meelevaldselt kinni rahvuskogu liikmeid ja teisi Maduro režiimi vastaseid ametnikke.

                           29.6.2020

                           34.

                           Luis Eduardo Parra Rivero

                           Sünniaeg: 7. juuli 1978
                           Identifitseerimisnumber: V-14211633
                           Sugu: mees

                           Rahvuskogu liige ja selle ebaseaduslikult valitud president. Rahvuskogu liikmena lavastas ta oma valimise rahvuskogu presidendiks 5. jaanuaril 2020, õõnestades seeläbi Venezuelas demokraatiat ja õigusriigi põhimõtteid. Valimised toimusid ajal, mil sõjaväepolitsei blokeeris mitme parlamendiliikme rahvuskogu ruumidesse sisenemise ja kvoorumit ei saavutatud. Seetõttu pidid opositsiooniliikmed korraldama oma tegevuse väljaspool rahvuskogu ruume, et Juan Guaidó presidendiks tagasi valida. Peatselt pärast Parra lavastatud valimisi tervitasid Maduro ja tunnustamata põhiseaduslik kogu režiimi poliitilise partei PSUV (Venezuela Ühendatud Sotsialistliku Partei) toetusel Parra valimist.

                           29.6.2020

                           35.

                           Franklyn Leonardo Duarte

                           Sünniaeg: 15. mai 1977
                           Identifitseerimisnumber: V-3304045

                           Rahvuskogu liige ja selle ebaseaduslikult valitud esimene asepresident. Rahvuskogu liikmena lavastas ta oma valimise rahvuskogu esimeseks asepresidendiks 5. jaanuaril 2020, õõnestades seeläbi Venezuelas demokraatiat ja õigusriigi põhimõtteid. Valimised toimusid ajal, mil sõjaväepolitsei blokeeris mitme parlamendiliikme rahvuskogu ruumidesse sisenemise ja kvoorumit ei saavutatud. Seetõttu pidid opositsiooniliikmed korraldama oma tegevuse väljaspool rahvuskogu ruume, et Juan Guaidó presidendiks tagasi valida. Peatselt pärast Duarte lavastatud valimisi tervitasid Maduro ja tunnustamata põhiseaduslik kogu režiimi poliitilise partei PSUV (Venezuela Ühendatud Sotsialistliku Partei) toetusel rahvuskogu juhatuse valimist.

                           29.6.2020

                           36.

                           José Gregorio Noriega Figueroa

                           Sünniaeg: 21. veebruar 1969
                           Identifitseerimisnumber: V-8348784
                           Sugu: mees

                           Rahvuskogu liige ja selle ebaseaduslikult valitud teine asepresident. Rahvuskogu liikmena lavastas ta oma valimise rahvuskogu teiseks asepresidendiks 5. jaanuaril 2020, õõnestades seeläbi Venezuelas demokraatiat ja õigusriigi põhimõtteid. Valimised toimusid ajal, mil sõjaväepolitsei blokeeris mitme parlamendiliikme rahvuskogu ruumidesse sisenemise ja kvoorumit ei saavutatud. Seetõttu pidid opositsiooniliikmed korraldama oma tegevuse väljaspool rahvuskogu ruume, et Juan Guaidó presidendiks tagasi valida. Peatselt pärast Noriega lavastatud valimisi tervitasid Maduro ja tunnustamata põhiseaduslik kogu režiimi poliitilise partei PSUV (Venezuela Ühendatud Sotsialistliku Partei) toetusel rahvuskogu juhatuse valimist.

                           29.6.2020“


title: Komisjoni rakendusmäärus (EL) 2020/890, 23. juuni 2020, millega registreeritakse kaitstud päritolunimetuste ja kaitstud geograafiliste tähiste registris nimetus [„Mele del Trentino“ (KGT)]

text:
                  30.6.2020

                  ET

                  Euroopa Liidu Teataja

                  L 206/1

         KOMISJONI RAKENDUSMÄÄRUS (EL) 2020/890,
         23. juuni 2020,
         millega registreeritakse kaitstud päritolunimetuste ja kaitstud geograafiliste tähiste registris nimetus [„Mele del Trentino“ (KGT)]
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
         ning arvestades järgmist:

                     (1)

                     Vastavalt määruse (EL) nr 1151/2012 artikli 50 lõike 2 punktile a avaldati Euroopa Liidu Teatajas Itaalia taotlus registreerida nimetus „Mele del Trentino“ (2).

                     (2)

                     Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks nimetus „Mele del Trentino“ registreerida,

               ON VASTU VÕTNUD KÄESOLEVA MÄÄRUSE:

            Artikkel 1
            Nimetus „Mele del Trentino“ (KGT) registreeritakse.
            Esimeses lõigus osutatud nimetus määratletakse komisjoni rakendusmääruse (EL) nr 668/2014 (3) XI lisas esitatud klassi 1.6 „puuviljad, köögiviljad ja teraviljad töötlemata ja töödeldud kujul“ kuuluva tootena.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. juuni 2020

                  Komisjoni nimel

                  presidendi eest

                  komisjoni liige

               Janusz WOJCIECHOWSKI

            (1)  ELT L 343, 14.12.2012, lk 1.

            (2)  ELT C 72, 5.3.2020, lk 14.

            (3)  Komisjoni 13. juuni 2014. aasta rakendusmäärus (EL) nr 668/2014, millega kehtestatakse Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) rakenduseeskirjad (ELT L 179, 19.6.2014, lk 36).


title: Komisjoni rakendusmäärus (EL) 2020/891, 26. juuni 2020, millega muudetakse rakendusmäärust (EL) nr 447/2014 erisätete osas, et viia ühinemiseelse abi rahastamisvahendi (IPA) alusel rahastatavate piiriülese koostöö programmide rakendamiseks kehtestatud sätted vastavusse COVID-19 pandeemiale reageerimiseks võetavate erimeetmetega

text:
                  30.6.2020

                  ET

                  Euroopa Liidu Teataja

                  L 206/3

         KOMISJONI RAKENDUSMÄÄRUS (EL) 2020/891,
         26. juuni 2020,
         millega muudetakse rakendusmäärust (EL) nr 447/2014 erisätete osas, et viia ühinemiseelse abi rahastamisvahendi (IPA) alusel rahastatavate piiriülese koostöö programmide rakendamiseks kehtestatud sätted vastavusse COVID-19 pandeemiale reageerimiseks võetavate erimeetmetega
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 11. märtsi 2014. aasta määrust (EL) nr 231/2014, millega luuakse ühinemiseelse abi rahastamisvahend (IPA II), (1) eriti selle artiklit 12,
         ning arvestades järgmist:

                     (1)

                     Vastavalt komisjoni rakendusmääruse (EL) nr 447/2014 (2) artiklile 33 kohaldatakse Euroopa Parlamendi ja nõukogu määrustes (EL) nr 1303/2013 (3) ja (EL) nr 1299/2013 (4) sätestatud Euroopa territoriaalse koostöö eesmärgi suhtes kohaldatavaid eeskirju.

                     (2)

                     COVID-19 pandeemia tagajärjed on enneolematult mõjutanud piiriülese koostöö programmide rakendamist nii ühinemiseelse abi rahastamisvahendi (IPA II) kui ka Euroopa territoriaalse koostöö raames. See on tekitanud erandliku olukorra, mille lahendamiseks on vaja võtta erimeetmeid. Need meetmed peaksid võimaldama IPA II alusel rahastatavatel piiriülese koostöö programmidel aidata paindlikult ja tõhusalt reageerida kiiresti tekkivatele vajadustele sellistes kõige enam mõjutatud sektorites nagu tervishoid, ettevõtlus (sealhulgas väikesed ja keskmise suurusega ettevõtjad) ja tööturg, edendades nii sotsiaalmajanduslikku taastumist programmidega hõlmatud tegevusvaldkondades.

                     (3)

                     Euroopa Parlamendi ja nõukogu määrustega (EL) 2020/460 (5) ja (EL) 2020/558 (6) kehtestatud erimeetmeid kohaldatakse Euroopa territoriaalse koostöö piiriülese koostöö programmide ja IPA II piiriülese koostöö programmide suhtes sedavõrd, kuivõrd rakendusmääruse (EL) nr 447/2014 artiklites 33–48 osutatakse sätetele, mida on muudetud määrustega (EL) 2020/460 ja (EL) 2020/558. Samas on asjakohane muuta ka rakendusmääruse (EL) nr 447/2014 teatavaid sätteid, mida kõnealused erimeetmed ei hõlma.

                     (4)

                     Selleks et leevendada COVID-19 pandeemiale reageerimise mõju avaliku sektori eelarvetele, tuleks korraldusasutustele anda erandlik võimalus taotleda 100 % kaasrahastamismäära kohaldamist 2020.–2021. aruandeaastal kooskõlas eelarveassigneeringutega ja vabade vahendite olemasolu korral.

                     (5)

                     COVID-19 pandeemiale paindlikuma reageerimise tagamiseks tuleks liikmesriikidele näha ette võimalus programmi paindlikumalt rakendada ning kehtestada piiriülese koostöö programmide muutmise lihtsustatud menetlus, mis ei nõua komisjoni otsust. Täpsustada tuleks teavet, mis tuleb selliste muudatuste kohta komisjonile esitada.

                     (6)

                     Arvestades, et COVID-19 pandeemia tõttu tekkinud olukorras tuleb tegutseda kiiresti, on asjakohane näha ette käesolevas määruses sätestatud meetmete viivitamatu kohaldamine, mistõttu peaks määrus jõustuma järgmisel päeval pärast selle avaldamist Euroopa Liidu Teatajas.

                     (7)

                     Seepärast tuleks rakendusmäärust (EL) nr 447/2014 vastavalt muuta.

                     (8)

                     Käesolevas määruses sätestatud meetmed on kooskõlas määruse (EL) nr 231/2014 kohaselt moodustatud IPA II komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmäärust (EL) nr 447/2014 muudetakse järgmiselt.

                        1.

                        Artiklisse 28 lisatakse lõige 2 A:

                           „2 A.   Erandina lõikest 2 võib korraldusasutuse taotlusel kohaldada 100 % kaasrahastamismäära selliste kulude suhtes, mis on deklareeritud maksetaotlustes 1. juulil 2020 algava ja 30. juunil 2021 lõppeva aruandeaasta jooksul programmi ühe või mitme prioriteetse suuna kohta.
                           Kaasrahastamismäära muutmise taotlused esitatakse artiklis 31 lõike 5a sätestatud rakenduskavade muutmise korra kohaselt ja neile lisatakse muudetud kava. 100 % kaasrahastamismäära kohaldatakse üksnes juhul, kui komisjon kiidab koostööprogrammi vastava muudatuse heaks enne lõpliku vahemaksetaotluse esitamist vastavalt määruse (EL) nr 1303/2013 artikli 135 lõikele 2.
                           1. juulil 2021 algava ja 30. juunil 2022 lõppeva aruandeaasta esimesel päeval muutub kaasrahastamismäär automaatselt tagasi selliseks, nagu see oli päeval, mil komisjonile esitati teises lõigus osutatud kaasrahastamise määra muutmise taotlus.“

                        2.

                        Artiklisse 31 lisatakse lõige 5 A:

                           „5 A.   Erandina lõikest 5 võib korraldusasutus artikli 27 punkti a kohaste piiriülese koostöö programmide puhul paigutada programmitöö perioodil kuni 8 % prioriteedile alates 1. veebruarist 2020 eraldatud summast ja kuni 4 % programmi eelarvest ümber sama fondi sama programmi muu prioriteedi alla. Sellised ümberpaigutused ei mõjuta varasemaid aastaid.
                           Neid ei käsitata olulisena ja nende tegemiseks ei ole vaja komisjoni otsust programmi muutmise kohta. Siiski peavad need vastama kõigile regulatiivsetele nõuetele ja ühine seirekomitee peab need eelnevalt heaks kiitma. Liikmesriik edastab muudetud rahastamiskava komisjonile.
                           Lõikeid 2 ja 3 ei kohaldata käesoleva lõike kohaste programmimuudatuste suhtes.“

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 26. juuni 2020

                  Komisjoni nimel

                  eesistuja

               Ursula VON DER LEYEN

            (1)  ELT L 77, 15.3.2014, lk 11.

            (2)  Komisjoni 2. mai 2014. aasta rakendusmäärus (EL) nr 447/2014, milles käsitletakse Euroopa Parlamendi ja nõukogu määruse (EL) nr 231/2014 (millega luuakse ühinemiseelse abi rahastamisvahend (IPA II)) rakendamise erieeskirju (ELT L 132, 3.5.2014, lk 32).

            (3)  Euroopa Parlamendi ja nõukogu 17. detsembri 2013. aasta määrus (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320).

            (4)  Euroopa Parlamendi ja nõukogu 17. detsembri 2013. aasta määrus (EL) nr 1299/2013 erisätete kohta, erisätete kohta, mis käsitlevad Euroopa Regionaalarengu Fondist toetuse andmist Euroopa territoriaalse koostöö eesmärgil (ELT L 347, 20.12.2013, lk 259).

            (5)  Euroopa Parlamendi ja nõukogu 30. märtsi 2020. aasta määrus (EL) 2020/460, millega muudetakse Euroopa Parlamendi ja nõukogu määruseid (EL) nr 1301/2013, (EL) nr 1303/2013 ja (EL) nr 508/2014 seoses erimeetmetega investeeringute kaasamiseks liikmesriikide tervishoiusüsteemidesse ja muudesse majandussektoritesse, et reageerida COVID-19 puhangule (koroonaviirusele reageerimise investeerimisalgatus) (ELT L 99, 31.3.2020, lk 5).

            (6)  Euroopa Parlamendi ja nõukogu 23. aprilli 2020. aasta määrus (EL) 2020/558, millega muudetakse määrusi (EL) nr 1303/2013 ja (EL) nr 1301/2013 seoses erimeetmetega erandliku paindlikkuse lubamiseks Euroopa struktuuri- ja investeerimisfondide kasutamisel, et reageerida COVID-19 puhangule (ELT L 130, 24.4.2020, lk 1).


title: Komisjoni rakendusmäärus (EL) 2020/892, 29. juuni 2020, milles käsitletakse toimeaine beeta-tsüflutriini heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmääruse (EL) nr 540/2011 lisa (EMPs kohaldatav tekst)

text:
                  30.6.2020

                  ET

                  Euroopa Liidu Teataja

                  L 206/5

         KOMISJONI RAKENDUSMÄÄRUS (EL) 2020/892,
         29. juuni 2020,
         milles käsitletakse toimeaine beeta-tsüflutriini heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmääruse (EL) nr 540/2011 lisa
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 20 lõiget 1 ja artikli 78 lõiget 2,
         ning arvestades järgmist:

                     (1)

                     Komisjoni direktiiviga 2003/31/EÜ (2) lisati toimeaine beeta-tsüflutriin nõukogu direktiivi 91/414/EMÜ (3) I lisasse.

                     (2)

                     Direktiivi 91/414/EMÜ I lisasse kantud toimeained loetakse määruse (EÜ) nr 1107/2009 alusel heaks kiidetuks ja need on loetletud komisjoni rakendusmääruse (EL) nr 540/2011 (4) lisa A osas.

                     (3)

                     Toimeaine beeta-tsüflutriini heakskiit aegub rakendusmääruse (EL) nr 540/2011 lisa A osa kohaselt 31. oktoobril 2020.

                     (4)

                     Kooskõlas komisjoni rakendusmääruse (EL) nr 844/2012 (5) artikliga 1 on kõnealuses artiklis sätestatud ajavahemikus esitatud taotlus toimeaine beeta-tsüflutriini heakskiidu pikendamiseks.

                     (5)

                     Taotlejad esitasid täiendavad toimikud, mis on nõutud vastavalt rakendusmääruse (EL) nr 844/2012 artiklile 6. Referentliikmesriik leidis, et taotlus on täielik.

                     (6)

                     Referentliikmesriik koostas kaasreferentliikmesriigiga konsulteerides pikendamise hindamise aruande ning esitas selle 8. märtsil 2017 Euroopa Toiduohutusametile (edaspidi „toiduohutusamet“) ja komisjonile.

                     (7)

                     Toiduohutusamet edastas pikendamise hindamise aruande taotlejatele ja liikmesriikidele märkuste esitamiseks ning edastas laekunud märkused komisjonile. Toiduohutusamet tegi täiendava koondtoimiku ka üldsusele kättesaadavaks.

                     (8)

                     9. augustil 2018 esitas toiduohutusamet komisjonile oma järelduse (6) selle kohta, kas beeta-tsüflutriin võib eeldatavalt vastata määruse (EÜ) nr 1107/2009 artiklis 4 sätestatud heakskiitmise kriteeriumidele.

                     (9)

                     Toiduohutusamet tuvastas probleeme. Täpsemalt tegi toiduohutusamet kindlaks, et beeta-tsüflutriiniga töödeldud peediseemet laadivad ja külvavad töötajad puutuvad kokku lubamatu riskiga. Lisaks sellele tegi toiduohutusamet kindlaks, et beeta-tsüflutriini kasutamine kartuli- või nisupõllul kujutab endast suurt riski elanikele, sihtrühma mittekuuluvatele lülijalgsetele ja veeorganismidele. Veel tegi toiduohutusamet kindlaks, et kõnealuse toimeaine kasutamine (püsi- või mittepüsi-) kasvuhoones kasvatatavate tomatite puhul kujutab endast lubamatut riski käitajatele ja töötajatele ning mittepüsikasvuhoones kasvatatavate tomatite puhul sihtrühma mittekuuluvatele lülijalgsetele. Lisaks ei olnud olemasolevate andmete põhjal võimalik lõpule viia tarbijatele avalduva riski hindamist.

                     (10)

                     Komisjon palus taotlejatel esitada oma märkused toiduohutusameti järelduse kohta. Lisaks palus komisjon rakendusmääruse (EL) nr 844/2012 artikli 14 lõike 1 kolmanda lõigu kohaselt, et taotlejad esitaksid oma märkused pikendamist käsitleva aruande kohta. Taotlejad esitasid oma märkused, mida analüüsiti põhjalikult.

                     (11)

                     Vaatamata taotlejate esitatud väidetele ei olnud võimalik kõnealuse ainega seotud probleeme lahendatuks lugeda.

                     (12)

                     Seega ei ole vähemalt ühe taimekaitsevahendi ühe või mitme iseloomuliku kasutusviisiga seoses leidnud kinnitust, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud. Seetõttu on asjakohane jätta toimeaine beeta-tsüflutriini heakskiit vastavalt kõnealuse määruse artikli 20 lõike 1 punktile b pikendamata.

                     (13)

                     Seepärast tuleks rakendusmäärust (EL) nr 540/2011 vastavalt muuta.

                     (14)

                     Liikmesriikidele tuleks anda piisavalt aega beeta-tsüflutriini sisaldavate taimekaitsevahendite lubade tagasi võtmiseks.

                     (15)

                     Kui liikmesriigid annavad beeta-tsüflutriini sisaldavatele taimekaitsevahenditele ajapikendust kooskõlas määruse (EÜ) nr 1107/2009 artikliga 46, ei tohi kõnealune ajavahemik olla pikem kui 12 kuud alates käesoleva määruse jõustumisest.

                     (16)

                     Komisjoni rakendusmäärusega (EL) 2019/1589 (7) pikendati beeta-tsüflutriini heakskiidu kehtivusaega 31. oktoobrini 2020, et pikendamise saaks lõpule viia enne kõnealuse aine heakskiidu aegumist. Kuna aga otsus heakskiidu pikendamata jätmise kohta on tehtud enne kuupäeva, mil heakskiidu pikendamine aegub, tuleks käesolevat määrust kohaldada nii kiiresti kui võimalik.

                     (17)

                     Käesolev määrus ei piira õigust esitada määruse (EÜ) nr 1107/2009 artikli 7 kohaselt uut taotlust beeta-tsüflutriini heakskiitmiseks.

                     (18)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Toimeaine heakskiidu pikendamata jätmine
            Toimeaine beeta-tsüflutriini heakskiitu ei pikendata.

            Artikkel 2
            Rakendusmääruse (EL) nr 540/2011 muutmine
            Rakendusmääruse (EL) nr 540/2011 lisa A osast jäetakse välja 48. rida, milles käsitletakse beeta-tsüflutriini.

            Artikkel 3
            Üleminekumeetmed
            Liikmesriigid võtavad toimeainet beeta-tsüflutriini sisaldavate taimekaitsevahendite load tagasi hiljemalt 20. jaanuariks 2021.

            Artikkel 4
            Ajapikendus
            Ajapikendus, mille liikmesriigid annavad kooskõlas määruse (EÜ) nr 1107/2009 artikliga 46, on võimalikult lühike ja lõppeb hiljemalt 20. juuliks 2021.

            Artikkel 5
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 29. juuni 2020

                  Komisjoni nimel

                  eesistuja

               Ursula VON DER LEYEN

            (1)  ELT L 309, 24.11.2009, lk 1.

            (2)  Komisjoni 11. aprilli 2003. aasta direktiiv 2003/31/EÜ, millega muudetakse nõukogu direktiivi 91/414/EMÜ toimeainete 2,4-DB, beeta-tsüflutriini, tsüflutriini, iprodiooni, linurooni, maleiinhappe hüdrasiidi ja pendimetaliini lisamisega (ELT L 101, 23.4.2003, lk 3).

            (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

            (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

            (5)  Komisjoni 18. septembri 2012. aasta rakendusmäärus (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted (ELT L 252, 19.9.2012, lk 26).

            (6)  EFSA (Euroopa Toiduohutusamet), 2018. Conclusion on the peer review of the pesticide risk assessment of the active substance beta-cyfluthrin, EFSA Journal 2018;16(9):5405.

            (7)  Komisjoni 26. septembri 2019. aasta rakendusmäärus (EL) 2019/1589, millega muudetakse rakendusmäärust (EL) nr 540/2011 seoses toimeainete amidosulfurooni, beeta-tsüflutriini, bifenoksi, klorotolurooni, klofentesiini, klomasooni, tsüpermetriini, daminosiidi, deltametriini, dikamba, difenokonasooli, diflubensurooni, diflufenikaani, fenoksaprop-P, fenpropidiini, fludioksoniili, flufenatseedi, fostiasaadi, indoksakarbi, lenatsiili, MCPA, MCPB, nikosulfurooni, pikloraami, prosulfokarbi, püriproksüfeeni, metüültiofanaadi, triflusulfurooni ja tritosulfurooni heakskiidu kehtivusaja pikendamisega (ELT L 248, 27.9.2019, lk 24).